****

**REPUBLIKA HRVATSKA**

**SPLITSKO-DALMATINSKA ŽUPANIJA**

**OPĆINA SUTIVAN**

**OPĆINSKO VIJEĆE**

**KLASA: 012-01/21-01/0001**

**URBROJ:2104/08-01/1-21-0001**

**Sutivan, \_\_\_\_\_\_\_\_\_\_\_ 2021. godine**

Na temelju članka 35. stavka 1. Zakona o lokalnoj i područnoj (regionalnoj) samoupravi ("Narodne novine" broj 33/01, 60/01, 129/05, 109/07, 125/08, 36/09, 150/11, 144/12, 19/13, 137/15, 123/17, 98/19, 144/20) i članka 32. Statuta Općine Sutivan ("Službeni glasnik Općine Sutivan“ broj 7/13, 2/14, 6/14, 5/18, 2/20), Općinsko vijeće Općine Sutivan na svojoj \_\_\_\_. sjednici održanoj dana \_\_\_\_\_\_\_\_\_\_\_ 2021. godine, donijelo je

## O D L U K U

**O IZMJENAMA I DOPUNAMA STATUTA**

**OPĆINE SUTIVAN**

**Članak 1.**

U Statutu Općine Sutivan („Službeni glasnik Općine Sutivan“ broj 7/13, 2/14, 6/14, 5/18, 2/20), članak 19. mijenja se i glasi:

„Građani mogu neposredno sudjelovati u odlučivanju o lokalnim poslovima putem referenduma i zbora građana, u skladu sa zakonom i ovim Statutom“.

**Članak 2.**

Članak 20. mijenja se i glasi:

*„*Referendum se može raspisati radi odlučivanja o prijedlogu o promjeni Statuta Općine, o prijedlogu općeg akta ili drugog pitanja iz djelokruga Općinskog vijeća kao i o drugim pitanjima određenim zakonom i ovim Statutom.

Općinsko vijeće može raspisati savjetodavni referendum o pitanjima iz svog djelokruga.

Raspisivanje referenduma može temeljem odredbi zakona i ovog Statuta, predložiti najmanje jedna trećina članova Općinskog vijeća, općinski načelnik, većina vijeća mjesnih odbora na području Općine i najmanje 20% ukupnog broja birača upisanih u popis birača Općine”.

**Članak 3.**

U cijelom članku 21. riječ „ istovremenog“ i riječi „i njegovog zamjenika“ brišu se.

**Članak 4.**

Članak 24. mijenja se i glasi:

„Pravo glasovanja na referendumu imaju građani koji imaju prebivalište na području Općine Sutivan i upisani su u popis birača“.

**Članak 5.**

Članak 26. mijenja se i glasi:

„Radi izjašnjavanja građana o pojedinim pitanjima i prijedlozima iz samoupravnog djelokruga Općine, te raspravljanja o potrebama i interesima građana od lokalnog značenja, a u skladu sa zakonom i ovim Statutom, mogu se sazvati zborovi građana.

Zborove građana saziva vijeće mjesnog odbora, u skladu sa ovim Statutom.

Zborovi građana sazivaju se za cijelo područje ili za dio područja mjesnog odbora koji čini zasebnu cjelinu.

Zborove građana može sazvati i Općinsko vijeće te općinski načelnik radi raspravljanja i izjašnjavanja građana o pitanjima od značenja za Općinu.

Na zboru građana odlučuje se javnim glasovanjem, osim ako se na zboru većinom glasova prisutnih građana ne donese odluka o tajnom izjašnjavanju.

Mišljenje dobiveno od zbora građana obvezatno je za mjesni odbor, a savjetodavno za Općinsko vijeće, odnosno općinskog načelnika“.

**Članak 6.**

Članak 27. mijenja se i glasi:

**„**Kad zborove saziva Općinsko vijeće ili općinski načelnik, zborovi građana sazivaju se za cijelo područje ili za dio područja Općine, pojedina naselja ili dijelove naselja na području Općine, a mogu se sazvati i za cijelo područje ili za dio područja mjesnog odbora koji čini zasebnu cjelinu“.

**Članak 7.**

Članak 28. mijenja se i glasi:

„Građani imaju pravo Općinskom vijeću predlagati donošenje općeg akta ili rješavanje određenog pitanja iz njegova djelokruga te podnositi peticije o pitanjima iz samoupravnog djelokruga Općine, u skladu sa zakonom i ovim Statutom.

O prijedlogu i peticiji iz stavka 1. ovog članka Općinsko vijeće mora raspravljati ako ga potpisom podrži najmanje 10 % od ukupnog broja birača u jedinici te dati odgovor podnositeljima najkasnije u roku od tri mjeseca od zaprimanja prijedloga.

Prijedlozi i peticije iz stavka 1. ovoga članka mogu se podnijeti i elektroničkim putem, a način podnošenja prijedloga i peticija, odlučivanja o njima i druga pitanja uređuju se općim aktom koji donosi Općinsko vijeće u skladu sa zakonom i ovim Statutom.“

**Članak 8.**

U članku 33. stavku 1. riječ „devet“ zamjenjuje se riječju „sedam“.

**Članak 9.**

U članku 34. stavku 3. riječ „neplaćeni“ briše se, a točka na kraju rečenice se zamjenjuje zarezom te se dodaju riječi: „sukladno sporazumu s poslodavcem“.

**Članak 10.**

Članak 52. mijenja se i glasi:

„Ako za vrijeme trajanja mandata općinskog načelnika nastupe okolnosti zbog kojih je općinski načelnik onemogućen obavljati svoju dužnost zbog duže odsutnosti ili drugih razloga spriječenosti, općinskog načelnika zamijenit će privremeni zamjenik kojeg će imenovati općinski načelnik na početku mandata iz reda članova Općinskog vijeća.

Odluku o imenovanju privremenog zamjenika iz reda članova Općinskog vijeća općinski načelnik može promijeniti tijekom mandata.

Član Općinskog vijeća iz stavka 1. ovog članka je privremeni zamjenik općinskog načelnika koji zamjenjuje općinskog načelnika za vrijeme trajanja duže odsutnosti ili drugih razloga spriječenosti zbog kojih je općinski načelnik kojemu mandat nije prestao onemogućen obavljati svoju dužnost.

Privremeni zamjenik ovlašten je obavljati samo redovne i nužne poslove kako bi se osiguralo nesmetano funkcioniranje Općine.

Privremeni zamjenik za vrijeme zamjenjivanja općinskog načelnika ostvaruje prava općinskog načelnika.

Ako zbog okolnosti iz stavka 1. ovoga članka nastupi prestanak mandata općinskog načelnika raspisati će se prijevremeni izbori za općinskog načelnika. Do provedbe prijevremenih izbora dužnost općinskog načelnika obnašat će povjerenik Vlade Republike Hrvatske.

Ovlast privremenog zamjenika za zamjenjivanje općinskog načelnika prestaje danom nastavljanja obavljanja dužnosti općinskog načelnika po prestanku razloga zbog kojih je općinski načelnik bio onemogućen u obavljanju svoje dužnosti, odnosno u slučaju iz stavka 6. ovog članka danom stupanja na snagu rješenja o imenovanju povjerenika Vlade Republike Hrvatske.

O okolnostima iz stavka 1. i 2. ovoga članka općinski načelnik ili pročelnik Jedinstvenog upravnog odjela dužan je obavijestiti predsjednika Općinskog vijeća odmah po nastanku tih okolnosti.

O okolnostima iz stavka 6. ovoga članka predsjednik Općinskog vijeća će u roku od 8 dana obavijestiti Vladu Republike Hrvatske radi raspisivanja prijevremenih izbora za novog općinskog načelnika.“

**Članak 11.**

U članku 53. stavku 1. riječi „ i njegov zamjenik“ brišu se, a riječ „odlučuju“ zamjenjuje se riječju „odlučuje“.

U stavku 2. riječ „osobe“ zamjenjuje se riječju „osoba“, a riječi „dužne su“ zamjenjuju se riječima“ dužna je“.

U stavku 3. riječi „ i njegov zamjenik“ brišu se, a riječ „mogu“ zamjenjuje se riječju „može“.

**Članak 12.**

U članku 54. stavku 1. riječi „ i njegovom zamjeniku“ briše se.

Stavak 2. mijenja se i glasi:

„Ako prije isteka mandata prestane mandat općinskom načelniku raspisat će se prijevremeni izbori za općinskog načelnika. Do provedbe prijevremenih izbora dužnost općinskog načelnika obnašat će povjerenik Vlade Republike Hrvatske.“

Stavak 3. briše se.

.

**Članak 13.**

U članku 55. stavku 1. riječi „i njegov zamjenik“ brišu se, a riječ „mogu“ zamjenjuje se riječju „može“.

U stavku 2. riječi „ i njegovog zamjenika“ brišu se, a riječ „im“ zamjenjuje se riječju „mu“.

**Članak 14.**

U članku 97. stavku 1. riječi „ i njegov zamjenik“ brišu se.

Stavak 2. mijenja se i glasi:

„Općinski načelnik dužan je u roku od 8 dana od dana stupanja na dužnost dostaviti pisanu obavijest Jedinstvenom upravnom odjelu o tome na koji način će obnašati dužnost.“

Stavak 3. mijenja se i glasi:

„Za vrijeme profesionalnog obavljanja dužnosti općinski načelnik ostvaruje pravo na plaću, kao i druga prava iz rada, a vrijeme obavljanja dužnosti uračunava mu se u staž osiguranja.“

U stavku 5. riječ „osoba“ zamjenjuje se riječju „osobe“.

U stavku 6. Riječ „osobe“ zamjenjuje se riječju „osoba“.

U stavku 9.. riječ „osobe“ zamjenjuje se riječju „osoba“.

**Članak 15.**

U članku 99. stavku 1. Riječi „i njegovom zamjeniku“ brišu se.

**Članak 16.**

Ova Odluka stupa na snagu osmog dana od dana objave u „Službenom glasniku Općine Sutivan“ osim članaka 3., 10., 11., 12., 13., 14., i 15. koji stupaju na snagu na dan stupanja na snagu odluke o raspisivanju prvih sljedećih redovnih lokalnih izbora za članove predstavničkih tijela jedinica lokalne i područne (regionalne) samouprave te općinske načelnike.

**PREDSJEDNIK**

**OPĆINSKOG VIJEĆA**

**Bartul Lukšić**

Obrazloženje:

Hrvatski sabor je u prosincu 2020. godine donio Zakon o izmjenama i dopunama Zakona o lokalnoj i područnoj (regionalnoj) samoupravi („Narodne novine“, broj: 144/2020.) i Zakon o izmjenama i dopunama Zakona o lokalnim izborima („Narodne novine“, broj: 144/2020.).

Obveza je Općine da Statut i druge opće akte uskladi sa izmjenama gore navedenih zakona u roku od 60 dana od dana stupanja na snagu zakonskih izmjena, odnosno do 24. veljače 2021. godine.

U odnosu na važeći Statut, ovim prijedlogom utvrđuju se izmjene koje proizlaze iz novog zakonskog uređenja lokalne samouprave, a u bitnome se odnose na smanjenje broja članova Općinskog vijeća sa dosadašnjih 9 članova na 7 članova, ukidanje dužnosti zamjenika općinskog načelnika, utvrđuje se dužnost privremenog zamjenika općinskog načelnika za slučaj da je općinski načelnik onemogućen obavljati svoje dužnosti, dopunjuju se dosadašnje odredbi o sudjelovanju građana u odlučivanju i sl.